Шығыс Қазақстанда 7 мыңға жуық түлек ҰБТ тапсырады
DATE: 19:05, 28 Мамыр 2020 | GMT +5
TITLE: Шығыс Қазақстанда 7 мыңға жуық түлек ҰБТ тапсырады
URL: https://kaz.inform.kz/news/shygys-kazakstanda-7-mynga-zhuyk-tulek-ubt-tapsyrady_a3655371/
META: DATE: 19:05, 28 Мамыр 2020 | GMT +5
TOTAL WORDS: 197
AUTHOR(S):
TEXT: ШҚО білім саласында сапаны қамтамасыз ету департаментінің басшысы Зейнеп Мақсұтованың айтуынша, ҰБТ 20 маусым мен 5 шілде аралығында өткізіледі. «Биыл 131 мың өтініш берілді. 2019-2020 оқу жылында облыс мектептерін 8 204 оқушы аяқтады, оның 84, 4% ҰБТ тапсыруға ниет білдірген. Ереже бойынша бағалау өзгермеген, міндетті және бейінді пәндер бойынша жүргізіледі. ЖОО қабылдау рәсіміне жаңашылдықтар енгізілген. Соған сәйкес оқуға түсуші шектік ұпай ала алмаса, бірінші сессия аяқталған уақыт аралығына дейін ақылы бөлімге оқуға тапсыруға құқылы. Бұдан әрі, студент жыл аралығында тест тапсыруға мүмкіндік алады. Сондай-ақ ҰБТ нәтижесі бойынша сертификаттар қағаз түрінде емес, электронды нұсқада беріледі», - деді ол. Зейнеп Мақсұтова өз сөзінде тестілеуге кіргізу барысында тыйым салынған затпен анықталған және өз орнына бөтен адамды кіргізуге талпынған түлек сол тестілеуге жіберілмейтінін және жыл көлемінде ҰБТ тапсыра алмайтынын атап өтті. «ҰБТ аяқталғаннан кейін күнтізбелік жылдың 25 тамызына дейін бейнебақылау жазбалары талданады, түсушінің тыйым салынған заттарды пайдаланғаны анықталған жағдайда оның ҰБТ мен білім беру грантын тағайындау конкурсының нәтижелері жойылады. Сонымен қатар шектеу шараларының күшейтілуіне байланысты атааналар, педагогтер, бөгде адамдар ҰБТӨП ғимараттары аймағына жіберілмейді. Тестілеуге қатысушылар арасында, баланың қозғалыс жолында, аудиторияларда сары жолақты бөгеттермен белгіленген 2 метр қашықтық сақталады. Санитарлық шаралар күшейтіліп, талапкерлер 5 түрлі залалсыздандыру шарасынан өтеді», - дейді департамент басшысы
